מספר פנימי: 2163096

הכנסת העשרים וארבע

**יוזמים: חברי הכנסת** **יוראי להב הרצנו**
 **יסמין פרידמן**
 **גבי לסקי**
 **מוסי רז**
 **עידית סילמן**
 **אלון טל**
 **מאי גולן**
 **רם שפע**
 **מיכאל מלכיאלי**
 **גילה גמליאל**
 **מאיר יצחק-הלוי**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 פ/2542/24

הצעת חוק לתיקון פקודת היערות (הגברת ההגנה על עצים בוגרים), התשפ"ב–2021

|  |  |  |
| --- | --- | --- |
| תיקון סעיף 15  | 1. | בפקודת היערות[[1]](#footnote-2) (להלן – הפקודה), בסעיף 15, אחרי סעיף קטן (ב) יבוא: |
|  |  | "(ב1) הודעה על החלטות כאמור בסעיף קטן (ב) תפורסם על חשבון מגיש הבקשה לרישיון, על גבי שלט שיוצב בשטח הציבורי הנגיש הסמוך ביותר, במיקום ובאופן שיקבע פקיד היערות, למשך תקופה של 60 יום לפחות; ההודעה תכלול את פרטי העצים ומבקש הרישיון, את ההחלטה ונימוקיה ואת תנאי הרישיון, וכן את תאריך מתן הרישיון, והמועד האחרון להגשת הערר; העצים המיועדים לכריתה או להעתקה מכוח ההחלטה יסומנו באופן שיקבע שר החקלאות פיתוח הכפר (להלן – השר).  |
|  |  | (ב2) לא קוימו ההוראות הנוגעות לפרסום לגבי העצים שעליהם חל הרישיון כקבוע בסעיף זה – תיחשב ההחלטה על מתן הרישיון כבטלה.  |
|  |  | (ב3) על החלטות כאמור בסעיף קטן (ב) ניתן להגיש ערר בתוך 60 ימים לפקיד היערות הראשי במשרד החקלאות ופיתוח הכפר; במקרה של הגשת ערר ידחה מועד מתן הרישיון עד לאחר מתן החלטה סופית בערר."  |
| תיקון סעיף 15א  | 2. | בסעיף 15א לפקודה, אחרי סעיף קטן (א) יבוא: |
|  |  | "(א1) בזמן ביצוע הכריתה או ההעתקה, יחזיק מקבל הרישיון את הרישיון בחזקתו, ויציגו לשוטר משטרת ישראל או לפקח עירוני." |
| הוספת סעיף 15ב  | 3. | אחרי סעיף 15א לפקודה יבוא: |
|  |  | "הקמת קרן לנטיעת עצים  | 15ב. | (א) מוקמת בזה קרן לנטיעת עצים במסגרת המשרד לחקלאות ולפיתוח הכפר (בחוק זה – הקרן). |
|  |  |  |  |  |  | (ב) מטרת הקרן תהיה לרכז אמצעים כספיים לשם נטיעה של עצים חדשים, שמירה על עצים נטועים ומניעת פגיעה בהם.. |
|  |  |  |  |  |  | (ג) בפעילות הקרן הנוגעת לנטיעת עצים חדשים, תשאף הקרן לקדם נטיעת עצים במקומות בהם נכרתו עצים וכן נטיעתעצים בשטחים עירוניים. |
|  |  |  |  |  |  | (ד) הקרן תפעל למימוש מטרותיה בהתאם לתכנית רב-שנתית שיאשר השר, ובין היתר באמצעות סיוע לגורמים הפועלים להגשמת מטרות הקרן, לרבות לרשויות מקומיות.  |
|  |  |  |  |  |  | (ה) השר, בהסכמת שר האוצר והשר להגנת הסביבה, יקבע את סדרי הפעלת הקרן ותפקידיה. |
|  |  |  |  |  |  | (ו) כספי הקרן יבואו מהיטל לפי סעיף 15א, הקצבות מתקציב המדינה, תרומות וכל מקור אחר שנקבע לפי דין ;  |
|  |  |  |  |  |  | (ז) תקבולי הקרן ינוהלו במערכת הכספים של משרד החקלאות ופיתוח הכפר במסגרת סעיף תקציבי מיוחד ונפרד; כל תקבולי הקרן ייועדו למטרותיה בלבד, ויוצאו לפי הוראות השר בהסכמת שר האוצר; חשב משרד החקלאות ופיתוח הכפר יעביר להנהלה או למי שהיא תקבע לעניין זה, דיווחים שוטפים ורצופים לגבי הוצאות הקרן ותקבוליה. |
|  |  |  |  |  |  | (ח) השר ידווח לוועדת הפנים והגנת הסביבה של הכנסת, בסוף כל שנת תקציב, על פעולות הקרן, הכנסותיה והוצאותיה." |
| תיקון חוק התכנון והבנייה | 4. | בחוק התכנון והבנייה, התשכ"ה–1965[[2]](#footnote-3) (להלן – החוק), בסעיף 83ג – |
|  |  | (1) בסעיף קטן (ג), במקום האמור בו יבוא "היו בתחום התכנית עצים בוגרים, לא יחליט מוסד תכנון על הפקדת תכנית אלא לאחר שבחן את הצורך בשמירה עליהם במסגרת מכלול השיקולים התכנוניים, ולאחר שהונחה בפניו חוות דעת פקיד היערות, כהגדרתו בפקודת היערות, לעניין זה; ואולם מוסד תכנון רשאי להחליט על הפקדת תכנית אף בלא חוות דעת כאמור, אם חלפו 30 יום מעת הפנייה לקבלת חוות הדעת וזו לא הומצאה למוסד התכנון; שר הפנים לאחר התייעצות עם שר החקלאות ופיתוח הכפר, רשאי לקבוע סוגי תכניות שלגביהן לא יידרש מוסד התכנון לחוות דעת כאמור."; |
|  |  | (2) אחרי סעיף קטן (ג) יבוא:  |
|  |  |  | "(ג1) על אף האמור בסעיף קטן (ג),חוות דעת כאמור באותו סעיף קטן לעניין עצים הנמצאים בשטחו של אדם פרטי, תידרש רק אם התקיים אחד מאלה: |
|  |  |  |  | (1) התכנית כוללת כריתה של ארבעה עצים בוגרים או יותר; |
|  |  |  |  | (2) התכנית כוללת כריתת עץ שקוטר גזעו, הנמדד בגובה 130 סנטימטרים מעל פני הקרקע, הוא 40 סנטימטרים ומעלה." |
| תיקון סעיף 92 | 5. | בסעיף 92 לחוק, אחרי סעיף קטן (א) יבוא: |
|  |  | "(א1) היו בתחום התכנית עצים בוגרים כהגדרתם בסעיף 83ג, תכלול ההודעה על הפקדת התכנית גם את עיקרי הוראות התכנית ביחס לעצים הבוגרים ומספר העצים הצפויים להיפגע; תשריט התכנית כאמור יכלול את סימון העצים הבוגרים בתחום התכנית וסימון העצים שצפויים להיפגע כתוצאה מביצוע התכנית." |
| תחילה | 6. | תחילתו של חוק זה שלושה חודשים מיום פרסומו. |

דברי הסבר

מטרתה של הצעה זו היא לשפר את ההגנה הניתנת לעצים בוגרים ולאילנות, תוך שמירת האיזון בין אינטרס ההגנה על העצים לבין אינטרסים נוספים. לשם כך מוצעים במסגרת הצעת החוק מספר הסדרים. כך מוצע הסדר הנוגע ליידוע הציבור לגבי כריתת עצים מתוכננת ולהגברת מעורבות הציבור בהגנה על עצים הנתונים בסכנה, הסדר להבטחת קיום הוראות פקודת היערות במסגרת הליכי התכנון ולהבטחת עצמאות שיקול הדעת של פקיד היערות בנוגע לבקשות לרישיון כריתה וכן הסדר להקמת קרן שבין מטרותיה קידום נטיעת עצים חדשים כחלופה לעצים שנכרתו.

כידוע, לעצים בוגרים תפקידים חשובים ביותר בסביבת החיים האנושית, במיוחד בנופים האורבניים – לרבות הצללה, הפחתת החום, שיפור איכות האוויר, מיתון הרעש, תרומה למגוון הביולוגי ושיפור האסתטיקה העירונית. מעבר לכך, לפי מחקרים רבים, עצים הם פתרון קריטי לפתרון משבר האקלים, אשר אופן ההתמודדות עמו עשוי להשפיע רבות על הדורות הבאים. . עצים סופחים חנקן מן האוויר, לוכדים מזהמים כמו פחמן דו-חמצני ומזהמים הנפלטים מתחבורה, ומאטים אקטיבית את החרפת המשבר. זאת ועוד, העצים מסייעים להורדת הטמפרטורה בסביבתם ומהווים בית גידול לבעלי חיים רבים.

למרות ההוראות הברורות הקיימות בעניין אופן מתן רישיונות לכריתת עצים בפקודת היערות, בשנים האחרונות אנו נתקלים שוב ושוב במקרים בהם נכרתים עצים ללא הצדקה נראית לעין, או במקרים שבהם שיקולי ההגנה על עצים בוגרים אינם נשקלים די הצורך בעת תכנון וגיבוש תכניות לפיתוח. אחת הדרכים החשובות לאזן בין האינטרס של שמירת העצים לבין אינטרסים שונים שמביאים לפגיעה בהם, היא להבטיח את יידוע הציבור הרחב בנוגע לזכויותיו לשמירת העצים הנתונים בסכנה. כיום אחוז הערעורים על רישיונות כריתה נמוך מאוד, והדבר מעיד על חוסר מודעות של הציבור למתן רישיונות אלו ולכריתת עצים המתוכננת בסביבתו. לשם כך מוצע להוסיף סעיף קטן בסעיף 15א לפקודת היערות אשר מחייב הצבת שלט בשטח בו צפויים להיכרת או להיפגע עצים. מעבר לכך, מוצע כי בעל רישיון כריתה יידרש להחזיקו ולהציגו לכל דורש בעת ביצוע הכריתה, על מנת לחזק את האכיפה בנושא ולמנוע מצבים של כריתת עצים ללא רישיון כנדרש.

 עוד מבקשת הצעת החוק לתקן את סעיף 83ג לחוק התכנון והבנייה, המסדיר את התכנון הנוגע לעצים, ולקבוע כי תנאי להפקדת תכנית יהיה קבלת חוות דעת מפקיד היערות בעניין הצורך בכריתה או בשימור עצים הנכללים באותה תכנית. זאת בניגוד למצב הקבוע היום לפיו נדרשת חוות דעתו של פקיד היערות רק בשלב אישור התכנית, ורק לגבי תכניות מסוימות שלגביהן קבע שר הפנים בתקנות את חובת ההתייעצות עם פקיד היערות כאמור. במצב הקיים כיום קורה לא פעם שפקידי היערות מתבקשים למעשה לתת רישיון לכריתת עצים מכוח תכנית שכבר אושרה, והדבר פוגע בעצמאות שיקול הדעת שהם מוסמכים להפעיל מכוח סעיף 15א לפקודת היערות, ועל כן מבקשת הצעת החוק לתקן מצב זה

בנוסף לכך, הצעת חוק זו מבקשת להבטיח כי ההכנסות מההיטלים המשולמים בגין קבלת רישיון לכריתת עצים ישמשו למטרת נטיעתם של עצים חדשים ושמירה על המאזן האקולוגי. פקודת היערות קובעת כבר כיום, כי ברישיון לכריתת עץ, יש לקבוע תנאים לביצוע נטיעה חלופית במקום העץ שנכרת, וכי במקום שבו נטיעה חלופית אינה מתאפשרת, יותנה רישיון הכריתה בתשלום היטל בסכום שייקבע בתקנות. תקנות לעניין סכומי ההיטלים לא נקבעו עד היום ועל כן הוראות החוק בעניין זה אינן מקוימות כיום למעשה. יחד עם זאת, כדי לאפשר שימוש נכון ומושכל בכספי ההיטלים שיוטלו לאחר קביעת התקנות האמורות, מבקשת ההצעה לקבוע כי תוקם קרן ייעודית חדשה, שבה ירוכזו כספי ההיטלים כאמור. הקרן תוכל לרכז את הכספים ולהשתמש בהם לצורך נטיעות חלופיות חדשות , כפי שקובע החוק תוך תכנון קפדני ובחינה של התאמת הנטיעות למערכות האקולוגיות הקיימות בישראל.

השילוב של כלל השינויים המוצעים לעיל צפוי להבטיח לעצים את ההגנה הנאותה שהם, וכלל הציבור הנהנה מהם, ראויים לה.

הצעות חוק דומות בעיקרן הונחו על שולחן הכנסת העשרים על ידי חברת הכנסת יעל גרמן וקבוצת חברי הכנסת (פ/5656/20), על שולחן הכנסת העשרים ואחת על ידי חברות הכנסת יעל גרמן ומיקי חיימוביץ' (פ/304/21) ועל שולחן הכנסת העשרים ושתיים על ידי חברות הכנסת יעל גרמן ומיקי חיימוביץ' (פ/40/22).

--------------------------------

הוגשה ליו"ר הכנסת והסגנים

והונחה על שולחן הכנסת ביום

י"א בכסלו התשפ"ב (15.11.2021)

1. חוקי א"י, כרך א', עמ' (ע) 600, (א) 710. [↑](#footnote-ref-2)
2. ס"ח התשכ"ה, עמ' 307. [↑](#footnote-ref-3)